ཁོང་གཉིས་ཧ་ཅང་འཆམ་མཐུན་སྐབས་སུ་ཕན་ཚུན་ལག་ནས་འཇུས་ཏེ་མདུན་ཅོག་ཕྱོགས་སུ་འགྲོ་བ་དང་ཚིགས་ཇ་མ་འཐུང་བའི་སྔོན་དུ་ཕན་ཚུན་བརྩེ་བ་ཟབ་མདོག་གིས་འོ་སྦྱོར་གྱི་ཡོད།ཡང་ཐེངས་ཁ་ཤས་ཁོང་གཉིས་མདུན་གྱི་མེ་ཏོག་ལྡུམ་རའི་ནང་ཕན་ཚུན་འཐམ་ནས་ཅུང་ལང་བསྡད་པའང་ངས་མཐོང་སོང་།སྐབས་དེ་འདྲའི་དུས་ངའི་སེམས་ལའང་སྤྲོ་སྣང་གིས་སེམས་རྩ་དྲོད་སོབ་སོབ་འདྲ་ཡོང་གི་ཡོད།ཁོང་གཉིས་ནང་དུ་བཞུགས་སྐབས་དུས་ཚོད་མང་ཆེར་སོ་སོའི་དགའ་མོས་ཀྱི་ལས་འདྲ་གནང་ནས་ཡོད་པ་རེད།རྒས་པོས་གཤམ་འོག་གི་ཁང་པའི་ནང་རླངས་འཁོར་དང་འཕྲུལ་ཆས་བཅོས་བསྒྲིག་འདྲ་རྐྱང་གནང་ནས་ཡོད་པ་རེད་ལ།རྒས་མོས་ནང་གི་ཙག་ཙིག་འདྲ་གཙང་སྦྲ་དང་དེབ་ལྟ་བ།ང་དང་ཁ་བརྡ་ཅུང་གནང་རྒྱུ།དེ་མིན་དུས་ཚོད་མང་ཆེར་མོའི་མདུན་ཅོག་ཆེན་པོ་དེའི་ཐོག་ནས་རི་མོ་འབྲི་ནས་བཞུགས་ཀྱི་ཡོད་པ་རེད།